I stedet for 'Sommersol på slottet' bliver det til 'Sommersol i bakkerne'. De nye ejere af Bramslev Bakkers Camping har nemlig planer om at opføre en ny festival i området tæt på Hobro. Festivalen skal ligne den nuværende festival på Charlottenlund Slot, som de to ejere, direktør Mads Hedegaard og hans forretningspartner Rasmus Skovmark, arrangerer. - Vi har 6000 gæster fordelt på to dage på Charlottenlund Slot, og det koncept vil vi gerne kopiere herover og starte op i 2024, siger Mads Hedegaard. Alle fra Nordjylland er inviteret På plakaten til 'Sommersol på slottet' i år i Charlottenlund er navne som Thor Farlov, Scarlet Pleasure og Alex Vargas. - Alle fra Nordjylland er inviteret, vi har godt nok totalt udsolgt, men er man her fra området og har man lyst til at komme til Charlottenlund Slot til festival, så skal vi nok sørge for, man kan komme ind, siger Mads Hedegaard og satser på, de kan gentage succesen i Hobro til næste år. - Det er lidt vildt, siger han. Flere initiativer på vej Festivalen er ikke det eneste, ejerne af Bramslev Bakker håber på at få realiseret. Blandt andet er de godt i gang med at bygge dele af i alt 1500 kvadratmeter træterasser på arealer, der ikke er fredede. Derudover er planen, at restaurationsbygningen skal laves om til en stor vikingeborg i samme stil som de 'viping'-telte, Jim Lyngvild, som også er medejer, har designet. På nuværende tidspunkt er der planer om 60 'viping'-telte. Fem store på omkring 30 kvadratmeter og 55 mindre på 19 kvadratmeter, som kan sættes op efter behov. Men Mads Hedegaard håber på, de kan få sat flere op med tiden. 'Viping'-teltene, som er en sammentrækning af camping og viking, er klar til brug fra 1. juli sammen med restauranten.

Referat:
De nye ejere af Bramslev Bakker Camping har planer om at videreføre deres festival-succes fra Charlottenlund Slot til Hobro.